CELEX: 
Language: et
Date: 2017-09-29 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2016/1011 ning täpsustatakse selle määruse artikli 3 lõikes 1 sätestatud määratluste tehnilisi elemente

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määrusega (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks (edaspidi „võrdlusaluste määrus“) on kehtestatud ühtne raamistik, et tagada finantsinstrumentide, finantslepingute ja investeerimisfondide puhul järgitavate võrdlusaluste täpsus ja terviklus. Sellega soovitakse toetada siseturu toimimist ning saavutada tarbija- ja investorikaitse kõrge tase.
            
            
               Käesolev delegeeritud määrus põhineb võrdlusaluste määruses sisalduval võimalikul volitusel. Subsidiaarsuse küsimust on käsitletud võrdlusaluste määruse mõjuhinnangus.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Komisjon volitas Euroopa Väärtpaberiturujärelevalvet (ESMA) andma talle tehnilist nõu võrdlusaluste määruse võimalike delegeeritud õigusaktide kohta. ESMA esitas tehnilise nõuande komisjonile 10. novembril 2016. Selle ettevalmistamisel korraldas ESMA kaks avalikku konsultatsiooni, ühe 2016. aasta veebruaris-märtsis (avaldati 51 vastust
                  1
               ) ja teise 2016. aasta juunis (avaldati 33 vastust
                  2
               ). Lisaks korraldas ta 29. veebruaril 2016 avaliku arutelu. Komisjon osales nõuannet ettevalmistava ESMA töökonna kohtumistel ja avalikus arutelus ning võttis konsultatsiooni vastuseid delegeeritud määruse koostamisel arvesse. 
            
            
               Paljud tehnilise nõuande eelnõu käsitlevas konsultatsioonis osalenud tundsid muret seoses konkreetse viitega näitaja üldsusele kättesaadavaks tegemisele. Märkuses keskenduti peamiselt näitaja kavandatud sihtrühmale. Tunti muret, et kavandatud sõnastus – „suur või potentsiaalselt määramatu suurusega sihtrühm“ – oleks ühetaoliseks tõlgendamiseks liiga ebamäärane. Mõne arvates on see väga lai määratlus ja teiste arvates võib see tekitada suuri lünki. Sellise ebakindluse tõttu kutsus mitu vastajat üles kasutama erandimehhanisme (safe harbours), teised toetasid aga laia määratlust tagamaks, et kõik investorid on kaitstud. Tagasiside arvesse võttes jättis ESMA viite suurele sihtrühmale välja. Lisaks märkis ESMA, et kättesaadavaks tegemine võib tuleneda ka indeksi kasutamisest, sest selle tulemusel oleks muudel isikutel või investoritel otsejuurdepääs tegelikele indeksinäitajatele, mitte ainult finantslepingu või -instrumendi või investeerimisfondi puhul kasutatud indeksi nimele.
            
            
               Suurem osa vastanutest olid võrdlusaluse kindlaksmääramise korra haldamise määratlusega nõus, kuid märkimisväärset segadust tekitasid kahe järgmise mõiste määratlused ja tähtsus: võrdlusaluse väljaandmine, mille osa on ka haldamine, ja halduriks olemine, mille puhul ei keskenduta võrdlusaluse väljaandmisele, vaid selle kontrollimisele. 
            
            
               ESMA küsis arvamust ka kolmanda mõiste – „finantsinstrumendi emiteerimine“, mida kasutatakse mõiste „võrdlusaluse kasutamine“ määratluses – määratluse kohta. Vastajad olid kavandatud määratlusega üldjoontes nõus. Kuna kavandatud määratluse ja ESMA tehnilise nõuande puhul lähtuti lihtsalt muudes ELi õigusaktides kasutatud määratlustest ning vastajad ei küsinud konsultatsioonide käigus lisaselgitusi, otsustati, et kõnealuse määratluse lisamine käesolevasse määrusesse ei oleks asjakohane, proportsionaalne ega kasulik.
            
            
               Komisjon korraldas omalt poolt 2016. aastal ja 2017. aasta esimeses kvartalis delegeeritud õigusaktide arutamiseks kahepoolseid kohtumisi mitmesuguste sidusrühmadega. Ta korraldas ka kaks kohtumist asjaomase eksperdirühmaga, mille käigus arutasid delegeeritud meetmeid eksperdid liikmesriikide rahandusministeeriumidest ja järelevalveasutustest ning Euroopa Parlamendi ja ESMA vaatlejad. 
            
            
               Üldsusel paluti anda komisjoni delegeeritud määruse eelnõu kohta tagasisidet pärast komisjonisisest talitustevahelist konsultatsiooni (22. juunist 2017 kuni 20. juulini 2017). Laekunud kaheksast vastusest kolmes pooldati teksti lisamärkusi esitamata. Üks vastaja arvas, et üldsusele kättesaadavaks tegemise määratlusest tuleks välja jätta kõik isikud, kellel on leping indeksi koostajaga. Kuna see kattuks osaliselt praeguse eelnõuga, leiti, et see tekitab pigem segadust, mitte ei ole abiks. Ettepanek jätta määratlusest välja ainult oma platvormidel kasutamise otstarbel näitajate jaeklientidele kättesaadavaks tegemine oleks vastuolus mõiste „avalik“ algse tähendusega. Lisaks oleks võimatu kontrollida näitajate edasist kasutamist jae- või muude klientide poolt. Ettepanekut jätta üldsusele kättesaadavaks tegemise määratlusest välja õiguslikest kohustustest tingitud avaldamine ei käsitatud asjakohasena, sest avaldamisega oleks võrdlusaluste määruse asjakohane tingimus juba täidetud. Muid märkusi, mis puudutasid keskseid vastaspooli ja võrdlus- või arveldushindu, arvesse ei võetud, kuna neid teemasid on sobivam selgitada küsimuste ja vastuste vormis või ESMA suunistes. Arvesse võeti ettepanekut lisada põhjendusse 4 väike selgitus.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Artiklites 1 ja 2 täpsustatakse võrdlusaluste määruses sätestatud määratluste kahe tehnilise elemendi tähendust: avalik kättesaadavus ning võrdlusaluse kindlaksmääramise korra haldamine. 
            
            
               KOMISJONI DELEGEERITUD MÄÄRUS (EL) …/…,
            
            
               29.9.2017,
            
            
               millega täiendatakse Euroopa Parlamendi ja nõukogu määrust (EL) 2016/1011 ning täpsustatakse selle määruse artikli 3 lõikes 1 sätestatud määratluste tehnilisi elemente
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
         
         
            
               võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014,
                  3
                eriti selle artikli 3 lõiget 2,
            
            
               ning arvestades järgmist:
            
            
               (1)Selleks et näitajat käsitataks indeksina, peab see määruse (EL) 2016/1011 kohaselt olema avaldatud või üldsusele kättesaadavaks tehtud. Indeksi määratlus on omakorda võrdlusaluse määratluse aluseks, nagu määruses (EL) 2016/1011 osutatud.
            
            
               (2)Seepärast on liidu jurisdiktsioonides õigusliku arbitraaži vältimiseks vaja täpsustada, millistes olukordades käsitatakse näitajat üldsusele kättesaadavaks tehtuna. 
            
            
               (3)Määruse (EL) 2016/1011 kohaldamisel ei tohiks näitaja väljaandjat käsitada üldsusena, sest muidu ei oleks kättesaadavaks tegemisel ja üldsusele kättesaadavaks tegemisel vahet. Samal põhjusel ei tohiks üldsusena käsitada ka väikest sihtrühma.
            
            
               (4)Näitajat tuleks käsitada üldsusele kättesaadavaks tehtuna, kui sellele pääseb otseselt või kaudselt juurde suurem rühm inimesi. Võrdlusaluse kasutamine, mille raames kasutaja saab juurdepääsu alusnäitajale, on kaudne juurdepääs. 
            
            
               (5)Näitaja kättesaadavaks tegemine võib toimuda mitmel viisil samal ajal või üksteise järel näitaja väljaandja kaudu või selle tulemusel, et mõni esmastest saajatest on näitaja edastanud. 
            
            
               (6)Selleks et tagada võrdlusaluse väljaandmise määratluse ühetaoline kohaldamine, on asjakohane täpsustada, et võrdlusaluse kindlaksmääramise korra haldamine, millele on osutatud artikli 3 lõike 1 punkti 5 alapunktis a, hõlmab võrdlusaluse väljaandmise jooksvat haldamist ning metoodika kindlaksmääramist, kohandamist ja jooksvat ajakohastamist,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
                  Üldsusele kättesaadavaks tegemine
            
            
               1.Määruse (EL) 2016/1011 kohaldamisel käsitatakse näitajat üldsusele kättesaadavaks tehtuna, kui näitaja on tehtud kättesaadavaks potentsiaalselt määramata arvule juriidilistele ja füüsilistele isikutele, kes on muud kui indeksi koostaja või indeksi koostajaga seotud kindla suurusega sihtrühm. 
            
            
               2.Näitaja tehakse üldsusele kättesaadavaks, kui kõnealused isikud võivad sellele otse või kaudselt juurde pääseda muu hulgas seetõttu, et üks või mitu järelevalvealust isikut kasutab seda alusnäitajana enda emiteeritava finantsinstrumendi puhul, finantsinstrumendi või -lepingu alusel makstava summa kindlaksmääramiseks, investeerimisfondi tootluse mõõtmiseks või sellise laenuintressimäära pakkumiseks, mis on arvutatud asjaomasel näitajal põhineva marginaalina. 
            
            
               3.Juurdepääs võib toimuda mitmesuguste vahendite kaudu ja mitmesugusel viisil, mille väljaandja on ette näinud või milles väljaandja ja saajad on kokku leppinud, tasuta või tasu maksmisel, sealhulgas (kuid mitte ainult) telefoni, failiedastusprotokolli, interneti, avatud juurdepääsu, uudiste, meedia või näitajaga seotud finantsinstrumentide, finantslepingute ja investeerimisfondide kaudu või tulenevalt kasutajatele esitatud taotlustest.
            
            
               Artikkel 2
                  Võrdlusaluse kindlaksmääramise korra haldamine
            
            
               Määruse (EL) 2016/1011 kohaldamisel hõlmab võrdlusaluse kindlaksmääramise korra haldamine mõlemat järgmist aspekti:
            
            
               (a)väljaandja võrdlusaluse kindlaksmääramise protsessis osalevate struktuuride ja personali jooksev haldamine; 
            
            
               (b)võrdlusaluse kindlaksmääramise spetsiifilise metoodika kindlaksmääramine, kohandamine ja jooksev ajakohastamine.
            
            
               Artikkel 3
                  Jõustumine
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
         
         
            
               Brüssel, 29.9.2017
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  ELT L 171, 29.6.2016, lk 1.